JKN ปักเป้ารายได้ปีนี้โต 10% เล็งเข้าเทรด SET ครึ่งปีหลัง
JKN ปักเป้ารายได้ปีนี้โต 10% เล็งเข้าเทรด SET ครึ่งปีหลัง
JKN ปักเป้ารายได้ปีนี้โต 10% เล็งเข้าเทรด SET ครึ่งปีหลัง
2 มี.ค. 2563

นายจักรพงษ์ จักราจุฑาธิบดิ์ ประธานเจ้าหน้าที่บริหารและกรรมการผู้จัดการ บริษัท เจเคเอ็น โกลบอล มีเดีย จำกัด (มหาชน) หรือ JKN เปิดเผยว่า  แผนงานปีนี้ตั้งเป้าเติบโต 10% โดยรุกตลาดจำหน่ายลิขสิทธิ์ในตลาดต่างประเทศ โดยเฉพาะกลุ่มประเทศ CLMV ที่ JKN สามารถเข้าไปขยายตลาดลิขสิทธิ์คอนเทนต์ซีรีส์อินเดีย ฟิลิปปินส์ และคอนเทนต์สารคดีชั้นนำจากต่างประเทศเพิ่มเติม รวมถึงขยายตลาดจำหน่ายลิขสิทธิ์คอนเทนต์ซีรีส์ละครไทยจากช่อง 3 ไปยังประเทศใหม่ๆ ในภูมิภาคอาเซียน ซึ่งมั่นใจว่าจากแผนงานจะผลักดันการเติบโตได้ตามเป้าหมายที่วางไว้
ขณะที่บริษัทมีแผนงานจะย้ายการซื้อขายหลักทรัพย์ JKN จากตลาดหลักทรัพย์ เอ็ม เอ ไอ (mai) เข้าไปซื้อขายในตลาดหลักทรัพย์แห่งประเทศไทย (SET) ในช่วงครึ่งปีหลังปีนี้
สำหรับผลการดำเนินงานในปี 62 บริษัทประสบความสำเร็จจากการจำหน่ายลิขสิทธ์คอนเทนต์ในภูมิภาคอาเซียนเป็นอย่างดี ที่ทำรายได้รวม 1,710 ล้านบาท เพิ่มขึ้น 20.25% เทียบกับช่วงเดียวปีก่อนที่มีรายได้รวม 1,422 ล้านบาท โดยปัจจัยมาจากการจำหน่ายลิขสิทธิ์คอนเทนต์ในตลาดต่างประเทศเติบโตถึง 34.7% ส่งผลให้สัดส่วนรายได้ปรับเพิ่มเป็น 31.5% จากปีก่อน มีสัดส่วนอยู่ที่ 29% ของยอดขายรวม ส่วนตลาดในประเทศเติบโตได้ 20% ถือเป็นอัตราการขยายตัวที่น่าพอใจ แม้ในช่วงปีที่ผ่านมา กสทช. ประกาศให้ผู้ประกอบการคืนใบอนุญาตทีวีดิจิทัลก็ตาม
ส่วนกำไรสุทธิทำได้ 252 ล้านบาท เติบโต 11% เมื่อเทียบกับช่วงเดียวกันของปีก่อนหน้าที่มีกำไรสุทธิ อยู่ที่ 227.7 ล้านบาท ซึ่งเป็นผลมาจากความสามารถจากการทำกำไรขั้นต้น ที่ปรับตัวเพิ่มขึ้นเป็น 41% จากเดิม 37% เนื่องจากมียอดขายจากการจำหน่ายลิขสิทธิ์คอนเทนต์เพิ่มขึ้น ส่งผลให้สามารถสร้างผลตอบแทนจากลิขสิทธิ์คอนเทนต์ต่อเรื่องได้ดีขึ้น
“ผลการดำเนินงานของเราในปี 62 เป็นเครื่องตอกย้ำการเป็นผู้นำการจัดจำหน่ายลิขสิทธิ์คอนเทนต์ในภูมิภาคอาเซียนของ JKN ได้เป็นอย่างดี ซึ่งมาจากความเชี่ยวชาญในการทำตลาดลิขสิทธิ์คอนเทนต์ที่ผลักดันการเติบโตได้โดดเด่น โดยเฉพาะกลุ่มประเทศ CLMV และการบริหารจัดการที่มีประสิทธิภาพช่วยผลักดันกำไรขั้นต้นอยู่ในเกณฑ์ที่ดีมาก และสะท้อนเป็นกำไรสุทธิที่เติบโตต่อเนื่อง”นายจักรพงษ์ กล่าว